দুই বছরের মাথায় সামাদ ভাই সিএসপি হয়ে গেলেন। একই বছর অর্থনীতি বিভাগের আরো একজন শিক্ষক, ড. মহিউদ্দীন খান আলমগীর (সাবেক স্বরাষ্ট্রমন্ত্রী) সিএসপি হয়েছিলেন। লাহোর সিভিল সার্ভিস একাডেমিতে ট্রেনিং শেষ করে সামাদ ভাই বগুড়া, চুয়াডাঙ্গা ও পশ্চিম পাকিস্তানের বিভিন্ন জেলা, মহকুমা ও অধিদপ্তরে চাকরি করেছেন। এ সময় তিনি অনিয়মিত লেখক ছিলেন, তবে আমার সঙ্গে তাঁর নিয়মিত পত্র যোগাযোগ হতো। একসময় সামাদ ভাই লেখা বন্ধ করেছিলেন। আমার দৃষ্টিতে তাঁর শেষ লেখাটি ছিল ‘মাজান চুঙ্গি’। চার বছর পর ১৯৬৯ সালে আমিও সিএসপি ক্যাডারে যোগ দিলাম। এবার সহকর্মী হিসেবে সামাদ ভাইয়ের সঙ্গে আমার দেখা। তিনি তখন লাহোরে খাদ্য বিভাগে কর্মরত। এরই মধ্যে তিনি লেখালেখি বন্ধ করে পুরোমাত্রায় সিএসপি অফিসার হয়ে গেছেন। সিএসপি চাকরির এমন একটা মোহিনী শক্তি ছিল যে এ চাকরিতে যোগ দেওয়ার প্রথম কয়েক বছরে ক্যাডার অফিসাররা অন্য কোনো সুকুমার কাজ করার জন্য উৎপহ বোধ করতেন না। ক্যাডারের নির্দিষ্ট কাজ ও কর্মপরিবেশ তাঁদের সদা ব্যাপৃত রাখত।